CELEX: 32020R2038
Language: el
Date: 2020-12-10 00:00:00
Title: Εκτελεστικός κανονισμός (ΕΕ) 2020/2038 της Επιτροπής της 10ης Δεκεμβρίου 2020 για την τροποποίηση του εκτελεστικού κανονισμού (ΕΕ) 2015/2447 όσον αφορά τα έντυπα για τις αναλήψεις υποχρέωσης τριτεγγυητή και την ενσωμάτωση των εξόδων αεροπορικής μεταφοράς στη δασμολογητέα αξία ώστε να ληφθεί υπόψη η αποχώρηση του Ηνωμένου Βασιλείου από την Ένωση

11.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 416/48
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2038 ΤΗΣ ΕΠΙΤΡΟΠΗΣ
         της 10ης Δεκεμβρίου 2020
         για την τροποποίηση του εκτελεστικού κανονισμού (ΕΕ) 2015/2447 όσον αφορά τα έντυπα για τις αναλήψεις υποχρέωσης τριτεγγυητή και την ενσωμάτωση των εξόδων αεροπορικής μεταφοράς στη δασμολογητέα αξία ώστε να ληφθεί υπόψη η αποχώρηση του Ηνωμένου Βασιλείου από την Ένωση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (1), και ιδίως το άρθρο 126, το άρθρο 127 παράγραφος 1, καθώς και το άρθρο 5 παράγραφος 3 και το άρθρο 13 παράγραφος 1 του πρωτοκόλλου για τις Ιρλανδία/Βόρεια Ιρλανδία,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (2), και ιδίως το άρθρο 8 παράγραφος 1 στοιχείο β), το άρθρο 76 στοιχείο α) και το άρθρο 100 παράγραφος 1 στοιχείο β),
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση.
                  
               
                     (2)
                  
                  
                     Την 1η Φεβρουαρίου 2020 το Ηνωμένο Βασίλειο αποχώρησε από την Ευρωπαϊκή Ένωση και από την Ευρωπαϊκή Κοινότητα Ατομικής Ενέργειας. Σύμφωνα με τα άρθρα 126 και 127 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), το δίκαιο της Ένωσης εφαρμόζεται ως προς το Ηνωμένο Βασίλειο και εντός αυτού κατά τη διάρκεια μεταβατικής περιόδου που πρόκειται να λήξει στις 31 Δεκεμβρίου 2020 («μεταβατική περίοδος»).
                  
               
                     (3)
                  
                  
                     Σύμφωνα με το άρθρο 185 της συμφωνίας αποχώρησης και το άρθρο 5 παράγραφος 3 του πρωτοκόλλου για τις Ιρλανδία/Βόρεια Ιρλανδία, η τελωνειακή νομοθεσία που ορίζεται στο άρθρο 5 σημείο 2 του κανονισμού (ΕΕ) αριθ. 952/2013 εφαρμόζεται ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία (μη συμπεριλαμβανομένων των χωρικών υδάτων του Ηνωμένου Βασιλείου) μετά τη λήξη της μεταβατικής περιόδου.
                  
               
                     (4)
                  
                  
                     Μετά τη λήξη της μεταβατικής περιόδου, ο κανονισμός (ΕΕ) αριθ. 952/2013 παύει να ισχύει ως προς το Ηνωμένο Βασίλειο και εντός αυτού, με εξαίρεση τη Βόρεια Ιρλανδία, και πρέπει να επιβάλλονται τελωνειακοί δασμοί στα εμπορεύματα που εισέρχονται στο τελωνειακό έδαφος της Ένωσης από το Ηνωμένο Βασίλειο. Σύμφωνα με το άρθρο 71 παράγραφος 1 στοιχείο ε) του κανονισμού (ΕΕ) αριθ. 952/2013, τα έξοδα μεταφοράς έως τον τόπο εισόδου των εμπορευμάτων στο τελωνειακό έδαφος της Ένωσης περιλαμβάνονται στη δασμολογητέα αξία των εισαγόμενων εμπορευμάτων. Τα ποσοστά των συνολικών εξόδων αεροπορικής μεταφοράς που περιλαμβάνονται στη δασμολογητέα αξία καθορίζονται στο παράρτημα 23-01 του εκτελεστικού κανονισμού (ΕΕ) 2015/2447 της Επιτροπής (3). Μετά τη λήξη της μεταβατικής περιόδου, το Ηνωμένο Βασίλειο θα πρέπει να περιληφθεί στον κατάλληλο κατάλογο τρίτων χωρών του εν λόγω παραρτήματος.
                  
               
                     (5)
                  
                  
                     Τα έντυπα για τις αναλήψεις υποχρέωσης τριτεγγυητή παρατίθενται στα παραρτήματα 32-01, 32-02 και 32-03 και στα κεφάλαια VI και VII του παραρτήματος 72-04 του εκτελεστικού κανονισμού (ΕΕ) 2015/2447. Στα εν λόγω έντυπα απαριθμούνται τα κράτη μέλη της Ένωσης και τα λοιπά συμβαλλόμενα μέρη της σύμβασης περί κοινού καθεστώτος διαμετακόμισης (4), όπως τροποποιήθηκε με την απόφαση αριθ. 1/2019 της μεικτής επιτροπής ΕΕ-ΧΚΔ περί κοινού καθεστώτος διαμετακόμισης (5) («η σύμβαση»). Όταν ο κανονισμός (ΕΕ) αριθ. 952/2013 παύσει να ισχύει ως προς το Ηνωμένο Βασίλειο και εντός αυτού, με εξαίρεση τη Βόρεια Ιρλανδία, το Ηνωμένο Βασίλειο δεν θα πρέπει πλέον να περιλαμβάνεται μεταξύ των κρατών μελών στα εν λόγω έντυπα. Ωστόσο, το Ηνωμένο Βασίλειο κλήθηκε και κατέθεσε το έγγραφο προσχώρησής του προκειμένου να προσχωρήσει στη σύμβαση ως ξεχωριστό συμβαλλόμενο μέρος από τη λήξη της μεταβατικής περιόδου. Όταν το Ηνωμένο Βασίλειο προσχωρήσει στη σύμβαση, θα πρέπει να συγκαταλέγεται στα λοιπά συμβαλλόμενα μέρη της σύμβασης στα έντυπα για τις αναλήψεις υποχρέωσης τριτεγγυητή. Επιπλέον, ως συνέπεια της εφαρμογής του πρωτοκόλλου για τις Ιρλανδία/Βόρεια Ιρλανδία, για τις πράξεις ενωσιακής διαμετακόμισης η Βόρεια Ιρλανδία θα πρέπει να αναφέρεται κατά τρόπο που υποδηλώνει ότι κάθε εγγύηση που ισχύει στα κράτη μέλη πρέπει επίσης να ισχύει στη Βόρεια Ιρλανδία.
                  
               
                     (6)
                  
                  
                     Λαμβάνοντας υπόψη την επικείμενη λήξη της μεταβατικής περιόδου, ο παρών κανονισμός θα πρέπει να τεθεί σε ισχύ επειγόντως. Δεδομένου ότι η μεταβατική περίοδος λήγει στις 31 Δεκεμβρίου 2020, οι διατάξεις του παρόντος κανονισμού που αφορούν τη συμπερίληψη στη δασμολογητέα αξία του κόστους των αεροπορικών μεταφορών από το Ηνωμένο Βασίλειο, με εξαίρεση τη Βόρεια Ιρλανδία, και τη διαγραφή των αναφορών στο Ηνωμένο Βασίλειο από το τμήμα των εντύπων για τις αναλήψεις υποχρέωσης τριτεγγυητή που ορίζονται για τα κράτη μέλη, θα πρέπει να εφαρμοστούν από την 1η Ιανουαρίου 2021. Οι διατάξεις σχετικά με τη συμπερίληψη των αναφορών στο Ηνωμένο Βασίλειο στον κατάλογο των λοιπών συμβαλλόμενων μερών της σύμβασης στα έντυπα για τις αναλήψεις υποχρέωσης τριτεγγυητή θα πρέπει να εφαρμοστούν από την ημερομηνία προσχώρησης του Ηνωμένου Βασιλείου στη σύμβαση περί κοινού καθεστώτος διαμετακόμισης.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2015/2447 τροποποιείται ως εξής:
            
                        1)
                     
                     
                        στο παράρτημα 23-01, στην τελευταία γραμμή της πρώτης στήλης του πίνακα («Ζώνη ΙΖ»), προστίθεται το ακόλουθο κείμενο:
                        «, Ηνωμένο Βασίλειο, με εξαίρεση τη Βόρεια Ιρλανδία»·
                     
                  
                        2)
                     
                     
                        στο παράρτημα 32-01, μέρος I (Δήλωση εγγύησης), το σημείο 1 τροποποιείται ως εξής:
                        
                                    α)
                                 
                                 
                                    μετά τη φράση «το Βασίλειο της Σουηδίας», διαγράφεται το ακόλουθο κείμενο:
                                    «, το Ηνωμένο Βασίλειο της Μεγάλης Βρετανίας και Βόρειας Ιρλανδίας,»
                                 
                              
                                    β)
                                 
                                 
                                    μετά τη φράση «της Τουρκικής Δημοκρατίας (56)», παρεμβάλλεται το ακόλουθο κείμενο:
                                    «, το Ηνωμένο Βασίλειο της Μεγάλης Βρετανίας και Βόρειας Ιρλανδίας (*)
                                    
                                    
                                       (*)  Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. Ως εκ τούτου, ο τριτεγγυητής που είναι εγκατεστημένος στο τελωνειακό έδαφος της Ευρωπαϊκής Ένωσης επιλέγει διεύθυνση κατοικίας ή ορίζει αντίκλητο στη Βόρεια Ιρλανδία, εάν η εγγύηση μπορεί να χρησιμοποιηθεί σε αυτήν. Ωστόσο, εάν, στο πλαίσιο της κοινής διαμετακόμισης, γίνει δεκτή εγγύηση στην Ευρωπαϊκή Ένωση και στο Ηνωμένο Βασίλειο, μια μοναδική διεύθυνση κατοικίας ή ένας διορισμένος αντίκλητος στο Ηνωμένο Βασίλειο μπορεί να καλύπτει όλα τα μέρη του Ηνωμένου Βασιλείου, συμπεριλαμβανομένης της Βόρειας Ιρλανδίας.»·"
                        
                                 
                              
                  
                        3)
                     
                     
                        στο παράρτημα 32-02, μέρος I (Δήλωση εγγύησης), το σημείο 1 τροποποιείται ως εξής:
                        
                                    α)
                                 
                                 
                                    μετά τη φράση «το Βασίλειο της Σουηδίας», διαγράφεται το ακόλουθο κείμενο:
                                    «, το Ηνωμένο Βασίλειο της Μεγάλης Βρετανίας και Βόρειας Ιρλανδίας,»
                                 
                              
                                    β)
                                 
                                 
                                    μετά τη φράση «της Τουρκικής Δημοκρατίας», παρεμβάλλεται το ακόλουθο κείμενο:
                                    «, το Ηνωμένο Βασίλειο της Μεγάλης Βρετανίας και Βόρειας Ιρλανδίας (**)
                                    
                                    
                                       (**)  Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. Ως εκ τούτου, ο τριτεγγυητής που είναι εγκατεστημένος στο τελωνειακό έδαφος της Ευρωπαϊκής Ένωσης επιλέγει διεύθυνση κατοικίας ή ορίζει αντίκλητο στη Βόρεια Ιρλανδία, εάν η εγγύηση μπορεί να χρησιμοποιηθεί σε αυτήν. Ωστόσο, εάν, στο πλαίσιο της κοινής διαμετακόμισης, γίνει δεκτή εγγύηση στην Ευρωπαϊκή Ένωση και στο Ηνωμένο Βασίλειο, μια μοναδική διεύθυνση κατοικίας ή ένας διορισμένος αντίκλητος στο Ηνωμένο Βασίλειο μπορεί να καλύπτει όλα τα μέρη του Ηνωμένου Βασιλείου, συμπεριλαμβανομένης της Βόρειας Ιρλανδίας.»·"
                        
                                 
                              
                  
                        4)
                     
                     
                        στο παράρτημα 32-03, μέρος I (Δήλωση εγγύησης), το σημείο 1 τροποποιείται ως εξής:
                        
                                    α)
                                 
                                 
                                    μετά τη φράση «το Βασίλειο της Σουηδίας», διαγράφεται το ακόλουθο κείμενο:
                                    «και το Ηνωμένο Βασίλειο της Μεγάλης Βρετανίας και Βόρειας Ιρλανδίας»·
                                 
                              
                                    β)
                                 
                                 
                                    μετά τη φράση «της Τουρκικής Δημοκρατίας (71)», παρεμβάλλεται το ακόλουθο κείμενο:
                                    «, το Ηνωμένο Βασίλειο της Μεγάλης Βρετανίας και Βόρειας Ιρλανδίας (***)
                                    
                                    
                                       (***)  Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θεωρείται μέρος της Ευρωπαϊκής Ένωσης για τους σκοπούς της παρούσας εγγύησης. Ως εκ τούτου, ο τριτεγγυητής που είναι εγκατεστημένος στο τελωνειακό έδαφος της Ευρωπαϊκής Ένωσης επιλέγει διεύθυνση κατοικίας ή ορίζει αντίκλητο στη Βόρεια Ιρλανδία, εάν η εγγύηση μπορεί να χρησιμοποιηθεί σε αυτήν. Ωστόσο, εάν, στο πλαίσιο της κοινής διαμετακόμισης, γίνει δεκτή εγγύηση στην Ευρωπαϊκή Ένωση και στο Ηνωμένο Βασίλειο, μια μοναδική διεύθυνση κατοικίας ή ένας διορισμένος αντίκλητος στο Ηνωμένο Βασίλειο μπορεί να καλύπτει όλα τα μέρη του Ηνωμένου Βασιλείου, συμπεριλαμβανομένης της Βόρειας Ιρλανδίας.»·"
                        
                                 
                              
                  
                        5)
                     
                     
                        στο παράρτημα 72-04, το μέρος II τροποποιείται ως εξής:
                        
                                    α)
                                 
                                 
                                    στο κεφάλαιο VI, στη σειρά 7 του πίνακα, μετά το κείμενο «Τουρκία —», παρεμβάλλεται το ακόλουθο κείμενο:
                                    «Ηνωμένο Βασίλειο (*) — »·
                                    
                                       (*)  Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θα πρέπει να θεωρείται μέρος της Ευρωπαϊκής Ένωσης για τους σκοπούς της παρούσας εγγύησης.»·"
                        
                                 
                              
                                    β)
                                 
                                 
                                    στο κεφάλαιο VIΙ, στη σειρά 6 του πίνακα, μετά το κείμενο «Τουρκία —», παρεμβάλλεται το ακόλουθο κείμενο:
                                    «Ηνωμένο Βασίλειο (*) — ».
                                    
                                       (*)  Σύμφωνα με το πρωτόκολλο για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, η Βόρεια Ιρλανδία θα πρέπει να θεωρείται μέρος της Ευρωπαϊκής Ένωσης για τους σκοπούς της παρούσας εγγύησης.»·"
                        
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
            Ωστόσο, το άρθρο 1 παράγραφος 2 στοιχείο β), το άρθρο 1 παράγραφος 3 στοιχείο β), το άρθρο 1 παράγραφος 4 στοιχείο β) και το άρθρο 1 παράγραφος 5 εφαρμόζονται από την ημέρα προσχώρησης του Ηνωμένου Βασιλείου στη σύμβαση περί κοινού καθεστώτος διαμετακόμισης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 29 της 31.1.2020, σ. 7.
         
            (2)  ΕΕ L 269 της 10.10.2013, σ. 1.
         
            (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
         
            (4)  ΕΕ L 226 της 13.8.1987, σ. 2.
         
            (5)  Απόφαση αριθ. 1/2019 της μεικτής Επιτροπής ΕΕ-ΧΚΔ περί κοινού καθεστώτος διαμετακόμισης, της 4ης Δεκεμβρίου 2019, για την τροποποίηση της σύμβασης της 20ής Μαΐου 1987 περί κοινού καθεστώτος διαμετακόμισης (ΕΕ L 103 της 3.4.2020, σ. 47).